Document ID: 32002D0478

32002D0478
L 164/41
SLUŽBENI LIST EUROPSKE UNIJE
ODLUKA KOMISIJE
od 20. lipnja 2002.
o neuvrštenju fentin acetata u Prilog I. Direktivi Vijeća 91/414/EEZ i o povlačenju odobrenja za sredstva za zaštitu bilja koja sadrže tu aktivnu tvar
(priopćena pod brojem dokumenta C(2002) 2199)
(Tekst značajan za EGP)
(2002/478/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), kako je zadnje izmijenjena Direktivom Komisije 2002/18/EZ (2), a posebno četvrti podstavak njezinog članka 8. stavka 2.,
uzimajući u obzir Uredbu Komisije (EEZ) br. 3600/92 od 11. prosinca 1992. o utvrđivanju detaljnih pravila za provedbu prve faze programa rada iz članka 8. stavka 2. Direktive Vijeća 91/414/EEZ o stavljanju sredstava za zaštitu bilja na tržište (3), kako je zadnje izmijenjena Uredbom (EZ) br. 2266/2000 (4), a posebno njezin članak 7. stavak 3.A točku (b),
budući da
(1)
Članak 8. stavak 2. Direktive 91/414/EEZ predviđa da Komisija ostvari radni program za ispitivanje aktivnih tvari koje se koriste u sredstvima za zaštitu bilja, a koje su već bile na tržištu 15. srpnja 1993. Detaljna pravila za provođenje ovog programa utvrđena su Uredbom Komisije (EEZ) br. 3600/92.
(2)
Uredbom Komisije (EZ) br. 933/94 od 27. travnja 1994. o utvrđivanju aktivnih tvari u sredstvima za zaštitu bilja i imenovanju država članica izvjestiteljica za provedbu Uredbe Komisije (EEZ) br. 3600/92 (5), kako je zadnje izmijenjena Uredbom (EZ) br. 2230/95 (6), su utvrđene aktivne tvari koje bi trebalo procijeniti u okviru Uredbe (EEZ) br. 3600/92, određene su države članice koje djeluju kao izvjestitelji u vezi s procjenama svake od tvari te su identificirani proizvođači svake od aktivnih tvari koji su na vrijeme podnijeli prijavu.
(3)
Fentin acetat je jedna od 90 aktivnih tvari utvrđenih Uredbom (EZ) br. 933/94.
(4)
U skladu s člankom 7. stavkom 1. točkom (c) Uredbe (EEZ) br. 3600/92, Ujedinjena Kraljevina, koja je imenovana državom članicom izvjestiteljicom, 11. studenoga 1996. dostavila je Komisiji izvješće o svojoj procjeni informacija dostavljenih od podnositelja prijave u skladu s člankom 6. stavkom 1. te Uredbe.
(5)
Po primitku izvješća države članice izvjestiteljice, Komisija se savjetovala sa stručnjacima država članica kao i s glavnim podnositeljem prijave (Agrevo, sada Aventis) kao što je predviđeno člankom 7. stavkom 3. Uredbe (EEZ) br. 3600/92.
(6)
Države članice i Komisija u okviru Stalnog odbora za biljno zdravstvo su ispitale izvješće o procjeni koje je pripremila Ujedinjena Kraljevina. To je ispitivanje finalizirano 7. prosinca 2001. u obliku izvješća Komisije o ispitivanju fentin acetata u skladu s člankom 7. stavkom 6. Uredbe (EEZ) br. 3600/92.
(7)
Procjene učinjene na temelju dostavljenih informacija nisu pokazale da se može očekivati da sredstva za zaštitu bilja koja sadrže fentin acetat u predloženim uvjetima upotrebe općenito udovolje zahtjevima iz članka 5. stavka 1. točaka (a) i (b) Direktive 91/414/EEZ, posebno što se tiče sigurnosti rukovatelja koji bi mogli biti izloženi fentin acetatu te što se tiče njegovog mogućeg utjecaja na neciljane organizme
(8)
Stoga fentin acetat ne bi trebalo uvrstiti u Prilog I. Direktivi 91/414/EEZ.
(9)
Trebalo bi poduzeti mjere kojima bi se osiguralo da se u određenom roku povuku postojeća odobrenja za sredstva za zaštitu bilja koja sadrže fentin acetat te da se više ne obnavljaju niti daju nova odobrenja.
(10)
Sva razdoblja počeka za raspolaganje, skladištenje, stavljanje na tržište i korištenje postojećih zaliha sredstava za zaštitu bilja koja sadrže fentin acetat koja odredi država članica u skladu s odredbama članka 4. stavka 6. Direktive 91/414/EEZ, trebalo bi ograničiti na razdoblje koje nije dulje od 12 mjeseci kako bi se omogućilo da se postojeće zalihe iskoriste u ne više od jedne sezone rasta.
(11)
Ova Odluka ne dovodi u pitanje mjere koje Komisija može poduzeti u kasnijoj fazi za tu aktivnu tvar u okviru Direktive Vijeća 79/117/EEZ od 21. prosinca 1978. o zabrani stavljanja na tržište i uporabi sredstava za zaštitu bilja koja sadrže određene aktivne tvari (7), kako je zadnje izmijenjena Aktom o pristupanju Austrije, Finske i Švedske.
(12)
Mjere predviđene ovom Odlukom su u skladu s mišljenjem Stalnog odbora za biljno zdravstvo,
DONIJELA JE OVU ODLUKU:
Članak 1.
Fentin acetat se ne uvrštava kao aktivna tvar u Prilog I. Direktivi 91/414/EEZ.
Članak 2.
Države članice osiguravaju:
1.
da se odobrenja za sredstva za zaštitu bilja koja sadrže fentin acetat povuku u roku od šest mjeseci od dana donošenja ove Odluke;
2.
da se od dana donošenja ove Odluke više ne daju niti ne obnavljaju odobrenja za sredstva za zaštitu bilja koja sadrže fentin acetat na temelju odstupanja predviđenog člankom 8. stavkom 2. Direktive 91/414/EEZ.
Članak 3.
Razdoblje počeka koja određuju države članice u skladu s odredbama članka 4. stavka 6. Direktive 91/414/EEZ, mora biti najkraće moguće i ne dulje od 18 mjeseci od dana donošenja ove Odluke.
Članak 4.
Ova je Odluka upućena državama članicama.
Sastavljeno u Bruxellesu 20. lipnja 2002.

Labels: 0
3
1
6